K. GULIN



Večeras na Baldekinu u 20,30 sati na rasporedu je druga polufinalna utakmica domaćeg prvenstva između Jolly JBŠ-a i Cedevite. U prvoj utakmici odigranoj u subotu, Zagrepčani su uvjerljivo slavili (plus 24). Inače, u sve tri ovosezonske utakmice tih dvaju suparnika, Cedevita je redovito pobjeđivala s više od 20 razlike. Dakle, sve osim ulaska Zagrepčana dvokorakom u finale bilo bi silno iznenađenje.Iako su se njegovi momci s "vitaminašima" ravnopravno nosili samo u prvoj četvrtini, trener Jollya Ivica Burić zadovoljan je prvom polufinalnom utakmicom:- Možda će čudno zvučati da sam zadovoljan nakon minus 24, ali imam nekoliko razloga za to. Prvenstveno, imalo smo dobar pristup, što nije bilo lako nakon gradskog derbija i serije teških utakmica koju smo prošli. Nadalje, bez obzira na pad u drugoj četvrtini, odigrali smo dobru utakmicu, prije svega obrambeno, a nešto lošije napadački. U večerašnjoj utakmici cilj nam je da budemo konkurentni sve četiri četvrtine. To nije lako, budući da Cedevita rotira deset kvalitetnih igrača, koji igraju obranu na euroligaškom nivou. U Zagrebu smo velikih problema imali u napadu, naročito sa selekcijom šuta. Iz tih brzopletih šuteva i promašaja, Cedevita je dolazila do laganih koševa.Prema njegovim riječima momčad spremno dočekuje Repešine trupe. Ozlijeđen je samo Surina, dok Smith ima probavnih teškoća. Amerikancu je loše palo nešto što je pojeo u jednom fast foodu, ali najvjerojatnije će biti u momčadi večeras. Burić očekuje da svi njegovi puleni daju zadnji atom snage pred svojom publikom:- Najprije, očekujem dobru posjetu i lijepu atmosferu na Baldekinu. Što se naše momčadi tiče, želimo prezentirati hrvatskoj javnosti da Jolly zna igrati dobru košarku i da nije zalutao među četiri najbolje ekipe u državi - govori kormilar "bankara".A u svlačionici Šibenčana, nakon zadnjeg treninga pred utakmicu s Cedevitom bila je odlična atmosfera. Kao da su igrači skinuli teško breme s leđa kada su se plasirali u play off:- Čujte, imali smo jako tešku i turbulentnu sezone. Ulazak u polufinale i utakmice s Cedevitom su nagrada za sve igrače. Sada trebamo uživati i odigrati što bolje - veli Franjo Bubalo, branič Jollya.To stoji, ali navijači očekuju i dostojan otpor budućim euroligašima:- Prva četvrtina iz Zagreba treba nam biti ogledalo. Naravno da ćemo sve učiniti da što duže budemo "u utakmici". Da bi to i postigli, moramo uložiti više energije i agresivnosti, kako u napadu tako i u obrani - zaključio je Bubalo.Večerašnja utakmica imat će i humanitarni karakter:- Sav prihod bit će uplaćen za stradale u poplavama u Slavoniji. Napominjem kako neće vrijediti niti VIP ulaznice, već svi moraju kupiti karte. Pohvalu zavrjeđuje i gesta šibenske ekipe za zapisničkim stolom koja se odrekla svoje naknade- izvijestio je Davor Vidačak, sportski direktor Jollya.